KIRJALLINEN KYSYMYS E-2718/01 esittäjä(t): Cristiana Muscardini (UEN) komissiolle. Perustellut lausunnot ja Sardinian todellisuus.



Virallinen lehti nro 134 E , 06/06/2002 s. 0085 - 0086



KIRJALLINEN KYSYMYS E-2718/01 esittäjä(t): Cristiana Muscardini (UEN) komissiolle (3. lokakuuta 2001) Aihe: Perustellut lausunnot ja Sardinian todellisuus Komissio antoi 9. helmikuuta 2001 perustellun lausunnon, joka koski mahdollista määräysten rikkomista eräällä matkailun kehittämisen alueella Sardiniassa. Kyseisessä lausunnossa, jonka Sardinian alue osoitti heti vääräksi (pöytäkirja nro 4534, 2. huhtikuuta 2001), ei oteta huomioon itse Sardinian alueen laatimia asiakirjoja, jotka tukevat hankkeen oikeudellisuutta ja yhteensopivuutta ympäristönsuojelua koskevien normien kanssa, ja siinä jätetään mainitsematta, että maisemansuojelusta vastaavat viranomaiset eivät ole määränneet alueelle rajoituksia. Lisäksi Sardinian alue on ilmoittanut, että edellä mainittu lausunto perustuu tietoihin, jotka eivät vastaa todellisuutta. Voisiko komissio ilmoittaa, - mistä lähteistä se hankkii tietoja ennen kuin se laatii asiakirjoja, jotka pysäyttävät taloudellisen toiminnan ja aiheuttavat epäilyksiä paikallishallinnon toimintaa kohtaan, joka kuitenkin on täysin laillista; - miksi se kieltäytyi keskustelemasta aluehallinnon viranomaisten kanssa ennen sellaisten lausuntojen laatimista, jotka ovat täysin irrallaan kyseisen alueen todellisuudesta; - miksei se ole vielä viiden kuukauden kuluttuakaan vastannut Sardinian alueen ympäristöasioista vastaavan neuvoston laatimaan asiakirjaan; - miksi komission virkamiehet eivät kaikista aluepolitiikkaa koskeneista viime vuosien puheistaan huolimatta tunnusta ympäristöasioissa toimivaltaista viranomaista, joka edellä mainitussa tapauksessa on Sardinian alue; - katsooko se, että kyseinen tapaus edesauttaa kansalaisten vieraantumista Euroopan unionista ja osoittaa osaltaan, että yhteisön hallinto on kuuro paikalliselta tasolta tuleville pyynnöille? Margot Wallströmin komission puolesta antama vastaus (12. marraskuuta 2001) Komission toimivalta rajoittuu sille EY:n perustamissopimuksessa myönnettyyn toimivaltaan. Sen vastuulla on erityisesti varmistaa, että kaikki jäsenvaltiot soveltavat yhteisön oikeutta asianmukaisesti. EY:n perustamissopimuksen 211 artiklan (ent. 155 artiklan) mukaan: Turvatakseen yhteismarkkinoiden moitteettoman toiminnan ja kehityksen komissio huolehtii siitä, että tämän sopimuksen määräyksiä sekä toimielinten sen nojalla antamia säännöksiä ja määräyksiä noudatetaan. EY:n perustamissopimuksen 226 artiklan (ent. 169 artiklan) mukaan: Jos komissio katsoo, että jäsenvaltio on jättänyt täyttämättä sille tämän sopimuksen mukaan kuuluvan velvollisuuden, komissio antaa asiasta lausunnon perusteluineen varattuaan ensin sille valtiolle, jota asia koskee, tilaisuuden esittää huomautuksensa. Jos valtio, jota asia koskee, ei noudata lausuntoa komission asettamassa määräajassa, komissio voi saattaa asian yhteisön tuomioistuimen käsiteltäväksi. Ennen kuin komissio antaa asiasta perustellun lausunnon, se pyytää jäsenvaltiota virallisesti esittämään tietonsa ja huomautuksensa käsiteltävänä olevasta asiasta (virallinen ilmoitus). Komission harkintavallassa on päättää, käynnistääkö se tällaisen menettelyn ja jatkaako se sitä vai ei(1). Edellä kuvatun valossa tietoihin, joihin komission perustellut lausunnot perustuvat, sisältyvät jäsenvaltioiden virallisiin ilmoituksiin antamissa vastauksissa esitetyt tiedot. Myös parlamentin jäsenen mainitsemassa tapauksessa tiedot saatiin Italian viranomaisten vastauksesta viralliseen ilmoitukseen. Lisäksi perusteltu lausunto pohjautui tietoihin, jotka Italian viranomaiset olivat jo lähettäneet komissiolle virallista ilmoitusta usein edeltävän epävirallisen kirjeenvaihdon yhteydessä, sekä tietoihin, jotka oli saatu kahden kokouksen aikana. Kokouksiin osallistuivat Italian viranomaiset (myös Regione Sardegnan viranomaiset) ja komission ympäristöasioiden pääosaston yksiköt. Jäsenvaltiot ovat EY:n perustamissopimuksen mukaiseen rikkomista koskevaan menettelyyn kuuluvien neuvottelujen virallisia osapuolia. Vaikka jäsenvaltion kaikki viranomaiset (alueet, maakunnat, kunnat, hallintoelimet, julkiset elimet, tuomioistuimet) ovat velvollisia asianmukaisesti soveltamaan yhteisön oikeutta, EY:n perustamissopimuksen 226 artiklan (ent. 169 artiklan) mukaisessa rikkomista koskevassa menettelyssä alueiden tai muiden julkisten elinten sijasta vain valtio on vastuussa yhteisön oikeuden asianmukaisesta soveltamisesta. Komissio arvioi kohtuullisen ajan kuluessa jäsenvaltioiden perusteltuihin lausuntoihin antamien vastausten perusteella, ovatko jäsenvaltiot toteuttaneet niille osoitetuissa perustelluissa lausunnoissa edellytetyt toimenpiteet. Parlamentin jäsenen mainitsemassa tapauksessa Italian viranomaisten vastaukset perusteltuun lausuntoon ovat parhaillaan arvioitavana. (1) Tuomio 6. joulukuuta 1989, komissio . Kreikka, Kok. 1989, s. 4159; tuomio 27. marraskuuta 1990, komissio v. Kreikka, Kok. 1989 s. I4299; tuomio 21. tammikuuta 1999, komissio v. Belgia, Kok. 1999, s. I275; tuomio 1. kesäkuuta 1999, komissio v. Irlanti, asia C-212/98.